ERKLÆRING 4. Vi har: a) revideret agenturets regnskaber, som omfatter årsregnskabet (4) og beretningerne om budgetgennemførelsen (5), for det regnskabsår, der afsluttedes den 31. december 2016, og b) efterprøvet lovligheden og den formelle rigtighed af de transaktioner, der ligger til grund for disse regnskaber, i overensstemmelse med artikel 287 i traktaten om Den Europæiske Unions funktionsmåde (TEUF). Regnskabernes rigtighed Erklæring om regnskabernes rigtighed 5. Det er vores opfattelse, at agenturets regnskaber for det regnskabsår, der afsluttedes den 31. december 2016, i alt væsentligt giver et retvisende billede af agenturets finansielle stilling pr. 31. december 2016 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Lovligheden og den formelle rigtighed af de transaktioner, der ligger til grund for regnskaberne Indtægter Erklæring om lovligheden og den formelle rigtighed af de indtægter, der ligger til grund for regnskaberne 6. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2016, i alt væsentligt er lovlige og formelt rigtige. Betalinger Erklæring om lovligheden og den formelle rigtighed af de betalinger, der ligger til grund for regnskaberne 7. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2016, i alt væsentligt er lovlige og formelt rigtige. Den øverste og den daglige ledelses ansvar 8. Ifølge artikel 310-325 i TEUF og agenturets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Agenturets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 9. Ved udarbejdelsen af regnskaberne er den daglige ledelse ansvarlig for at vurdere agenturets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 10. Den øverste ledelse er ansvarlig for at overvåge enhedens regnskabsaflæggelse. Revisors ansvar for revision af regnskaberne og de underliggende transaktioner 11. Vores mål er at opnå høj grad af sikkerhed for, om agenturets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision altid vil føre til opdagelse af væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 12. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for enhedens udarbejdelse og aflæggelse af regnskaber, der giver et retvisende billede, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 13. Med hensyn til indtægterne kontrollerer vi tilskuddet fra Kommissionen og undersøger agenturets procedurer for opkrævning af gebyrer og andre indtægter. 14. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Forskudsbetalinger undersøges, når modtageren forelægger dokumentation for, at midlerne er blevet anvendt korrekt, og agenturet godkender denne dokumentation ved at afregne forskuddet enten samme år eller senere. 15. I forbindelse med udarbejdelsen af denne beretning og revisionserklæring tog vi det revisionsarbejde, der er udført af den uafhængige eksterne revisor i relation til agenturets regnskaber, med i betragtning som fastsat i artikel 208, stk. 4, i EU's finansforordning (6). Henvisning til specialforhold 16. Uden at drage sin erklæring i tvivl skal Revisionsretten henlede opmærksomheden på, at Det Forenede Kongerige den 29. marts 2017 meddelte Det Europæiske Råd sin beslutning om at udtræde af Den Europæiske Union. Der vil blive forhandlet en aftale om de nærmere bestemmelser for denne udtræden. De foreløbige regnskaber og de dertil knyttede bemærkninger for agenturet, der ligger i London, blev udarbejdet med anvendelse af de begrænsede oplysninger, der forelå på datoen for underskrivelse (28. februar 2017). 17. Med henblik på de kommende afgørelser om agenturets fremtidige placering har det i årsregnskabet opført en eventualforpligtelse på 448 millioner euro vedrørende lejeudgifter i den resterende lejeperiode mellem 2017 og 2039, idet lejekontrakten ikke indeholder en udtrædelsesklausul. Der er endnu ikke beregnet eventualforpligtelser vedrørende andre omkostninger i forbindelse med en flytning, f.eks. flytning af personale og deres familier samt foranstaltninger til at imødegå et eventuelt tab af intern og UK-baseret ekstern ekspertise og den deraf følgende trussel mod forretningskontinuitet. Endvidere bestod finansieringen af agenturets 2016-budget af 95 % gebyrer fra medicinalfirmaer og 5 % EU-midler. Der kan komme et fald i agenturets indtægter som følge af Det Forenede Kongeriges beslutning om at udtræde af EU.